12 Tsela ea boraro eo ka eona re ka etsang hore phutheho e lule e momahane ke ka hore re tšoarelane ka bolokolohi. Ha re etsa joalo, re bontša hore re ananela hore ebe Jehova o re tšoarela libe ka lebaka la sehlabelo sa Jesu. Ha Jesu a ne a bontša bohlokoa ba ho tšoarelana, o ile a bua ka pale ea morena le makhoba a hae. Pale ena e hlaha ho Matheu 18:23-34. Ipotse: ‘Na ke utloa ke batla ho etsa lintho tseo Jesu a li rutileng? Na ke utloisisa Bakreste-’moho le ’na le ho ba mamella? Na ke ikemiselitse ho tšoarela batho ba ntšiteloang?’ Ke ’nete hore ho na le libe tseo ho leng thata ho tšoarela motho ka tsona kaha ha rea phethahala. Empa pale eo Jesu a buileng ka eona, ea re ruta hore na Jehova o batla hore re etse’ng. (Bala Matheu 18:35.) Ho hlakile hore Jehova a ke ke a re tšoarela haeba re sa tšoarele Bakreste-’moho le rona ha ho e-na le mabaka a utloahalang a hore re ba tšoarele. Re lokela ho nahanisisa ka taba ena. Re lokela ho tšoarelana kaha ha re etsa joalo, phutheho e tla lula e momahane.